Les obres del nou Palau de la Justícia de Sagunt començaran en 2025
04 de setembre 2024

![](/media/cjonunjy/040924-reunión_consellería_justicia-1-_c.jpg?width=850&height=637.5)

El nou Palau de Justícia de Sagunt iniciarà les seues obres durant l'any vinent. Este mateix matí, l'alcalde de Sagunt, Darío Moreno, junt amb els regidors Javier Raro i Jorge Vidal, s'ha reunit amb la consellera de Justícia i Interior, Salomé Pradas, per a traslladar, de nou, "la necessitat urgent" de comptar amb noves infraestructures judicials a la ciutat.

"No podem continuar esperant més per a la nova Ciutat de la Justícia. Els nostres jutjats ja es troben saturats", ha expressat Moreno, qui ha augurat que, tenint en compte les actuals mancances, la situació es veurà agreujada perquè "la població de la ciutat no deixa de créixer".

Segons l'alcalde, la trobada amb la responsable de Justícia i Interior de la Generalitat Valenciana, ha sigut "molt productiva". "Hem pogut reprendre qüestions que teníem pendents i hem percebut un canvi de rumb en una Conselleria que, fins ara, no havia mostrat interés per atendre les nostres reivindicacions", ha afirmat. Tant és així, que des de Conselleria han confirmat que la licitació de les obres de construcció del nou Palau de la Justícia estarà llesta abans de finals d'any i, per tant, la intervenció, amb un termini d'execució de 3 anys, podrà començar al llarg de 2025.

Quant a les característiques de les noves infraestructures judicials, segons han detallat des de Justícia, es comptarà amb 14 jutjats, 8 sales de vista, una fiscalia i una clínica forense.

**Reforç de Bombers Forestals**

A més de la millora en les infraestructures judicials, la reunió ha servit per a reprendre les converses en relació amb la unitat de reforç de Bombers Forestals. Una petició municipal, recolzada per informes tècnics, que la Conselleria va rebutjar a principis d'este estiu, malgrat el compromís adquirit en 2023.

L'afany de l'Ajuntament de Sagunt és assegurar que es dona una resposta adequada davant possibles incendis, atesa la notable extensió de terrenys forestals, de més de 4.000 hectàrees, un 25,6 % de la superfície total del terme municipal. Entre els quals, a més, es troben fins a 17 espais naturals protegits en la serra Calderona, la marjal dels Moros o la muntanya de Romeu.

Respecte a esta qüestió, segons l'alcalde, també arriben "bones notícies" per al municipi, ja que la Conselleria ha accedit, tal com demanava l'Ajuntament, a replantejar la seua negativa. "A principis d'estiu, ens van dir que no es contemplava com a prioritari establir una nova unitat de reforç, però gràcies a la nostra persistència hem aconseguit que la Conselleria es comprometa a fer una anàlisi tècnica per a abordar com es pot donar una millor resposta respecte als incendis forestals", ha conclòs Moreno.

![](/media/pcucrk2r/040924-reunión_consellería_justicia-2-_c.jpg?width=850&height=637.5)

*   [](http://www.facebook.com/sharer.php?u=https://aytosagunto.es/va/actualitat/les-obres-del-nou-palau-de-la-justicia-de-sagunt-comencaran-en-2025/ "Facebook")
*   [](http://twitter.com/share?url=https://aytosagunto.es/va/actualitat/les-obres-del-nou-palau-de-la-justicia-de-sagunt-comencaran-en-2025/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-obres-del-nou-palau-de-la-justicia-de-sagunt-comencaran-en-2025/ "Linked In")
*   [](mailto:?body=https://aytosagunto.es/va/actualitat/les-obres-del-nou-palau-de-la-justicia-de-sagunt-comencaran-en-2025/)